Klerelys glo deur handelaars en nié Patel opgestelMinister Ebrahim Patel (Foto: Jairus Mmutle/GCIS) Die veelbesproke lys van klere wat tans deur Suid-Afrikaners in die grendelstaat gedra mag word, is glo deur klerehandelaars en klerevervaardigers opgestel en nie deur die minister van handel en nywerheid of deur die regering nie. Dié onthulling is Vrydagoggend in die parlementêre portefeuljekomitee oor handel en nywerheid gedoen deur die direkteur-generaal van handel en nywerheid, Lionel October. October het aan die portefeuljekomitee gesê die regering het bloot die aanbevelings geïmplementeer. Die klerebedryf het glo aangedring op ŉ eenvormige lys sodat niemand ŉ onregverdige voordeel kry nie. Minister Ebrahim Patel is die afgelope tyd van alle kante met kritiek gebombardeer oor die lys van klere wat verkoop mag word. Hy is uitgekryt as ŉ Stalinis en sommige DA-ringkoppe het selfs grootoog beweer Patel skryf voor wat gedra mag word. Dit het nie beteken LP’s het Patel sommer alles vergewe nie. Die minister was nie by die vergadering van die portefeuljekomitee teenwoordig nie, wat die VF Plus-LP Jaco Mulder laat opmerk het dat die minister meer verantwoordbaar gehou moet word. October het op verdere kritiek van LP’s toegegee dat dit altyd ŉ debat is oor wat die regte mate is om die ekonomie oop te maak gegewe die gesondheidsrisiko’s. Hy het ook gesê die departement se jaarbeplanning en begroting word tans opdateer om die koronavirus se impak te reflekteer. Die ekonomiese ingryping deur die regering sluit in voortdurende ekonomiese impakstudies, gesondheidsmaatreëls, versekering van verspreidingskettings van die plaas tot in die winkel, maatskaplike steun aan kwesbare inwoners, regulatoriese hulp om ondernemings aan die gang te hou, beskerming van verbruikers teen onbillike pryse asook laastens internasionale koördinering. Dit is tans moeilik om te bepaal met hoeveel die Suid-Afrikaanse ekonomie vanjaar gaan krimp, maar dis iewers tussen 5,8% en 9,1%, wat rampspoedig is. Die departement van handel en nywerheid het intussen ŉ meesterplan vir die suikerbedryf gefinaliseer wat deur alle rolspelers ondersteun word. Ventilatorproduksie word ook deur die departement ondersteun. Die departement help voorts plaaslike verskaffers van noodsaaklike goedere soos maskers, saniteerders, deppers en beskermende mediese klere. Wat produksielyne betref geniet kos, farmaseutiese produkte, mediese beskermingsdrag, invoere en uitvoere tans voorrang. Vir saniteerders is Sasol (vervaardiging) en Coca Cola (bottelering) geprioritiseer. Binnelandse verspreiding van hoenderprodukte, uitvoere van graan en invoere van medisyne is ook vergemaklik, met spesifieke hulp aan Evergreen, Adcock/Aspen en PharmaQ.